57. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 2031207/3966-12/0016 της 7/17 Απρ. 1992 (ΦΕΚ Β' 270) Αναπροσαρμογή ποσοστού προσαύξησης εκπρόθεσμης καταβολής οφειλών προς το Δημόσιο. Έχοντας υπόψη: 1.Τις διατάξεις του Ν.Δ. 356/1974 "περί Κώδικος Εισπράξεως Δημοσίων Εσόδων". 2.Τις διατάξεις της παρ. 1 του άρθρ. 6 του ιδίου ως άνω Ν.Δ., όπως αυτή αντικαταστάθηκε με το άρθρ. 28 του Νόμ. 1882/1990 (ΦΕΚ 43Α) σύμφωνα με τις οποίες παρέχεται εξουσιοδότηση στον Υπουργό Οικονομικών να αναπροσαρμόζει αυξητικώς με αποφάσεις του το ποσοστό της προσαύξησης εκπρόθεσμης καταβολής καθώς και το ανώτατο όριο αυτής. 3.Την ανάγκη καθορισμού ποσοστού προσαύξησης εκπρόθεσμης καταβολής ίδιο για όλες τις οφειλές προς το Δημόσιο καθώς και ίδιο ανώτατο όριο της προσαύξησης αυτής, ώστε να είναι ευχερής ο υπολογισμός τους τόσο από της υπηρεσίες όσο και από τους ίδιους τους οφειλέτες, αποφασίζουμε: 1.Αναπροσαρμόζουμε το ποσοστό των προσαυξήσεων εκπρόθεσμης καταβολής των χρεών προς το Δημόσιο, που προβλέπονται στην παρ. 1 του άρθρ. 6 του Ν.Δ. 356/1974 (ΚΕΔΕ), όπως αντικαταστάθηκαν με την παρ. 1 του άρθρ. 28 του Νόμ. 1882/1990, σε 3% για κάθε μήνα καθυστέρησης, μέχρι την ημερομηνία καταβολής τους, καταργουμένου του ισχύοντος ανωτάτου ορίου προσαυξήσεων εκπρόθεσμης καταβολής. 2.Το ανώτατο όριο προσαύξησης εκπρόθεσμης καταβολής που ορίζεται στις παρ. 3 και 4 του άρθρ. 6 του Ν.Δ. 356/1974 (ΚΕΔΕ) και αφορά οφειλές από τόκους συμβεβαιούμενους ή μη με την κύρια οφειλή καθώς και αυτοτελώς βεβαιούμενες προσαυξήσεις εκπρόθεσμης καταβολής καταργείται και εφαρμόζονται οι διατάξεις της παρ. 1 της παρούσας. 3.Τα οριζόμενα στις παραπάνω παραγράφους εφαρμόζονται, χωρίς αναδρομική ισχύ και για τα χρέη προς το Δημόσιο τα οποία μέχρι την έναρξη ισχύος της παρούσης έχουν καταστεί ληξιπρόθεσμα και δεν έχουν εξοφληθεί. 4.Η απόφαση αυτή, που ισχύει από 1 Ιουν. 1992, να δημοσιευθεί στην Εφημερίδα της Κυβερνήσεως. 